b'\n_START_ARTICLE_\nWalter Markov\n_START_SECTION_\n\xc5\xbdivljenje\n_START_PARAGRAPH_\nWalter Markov, rojen kot Walter Mulec, je bil eden vodilnih zgodovinarjev francoske revolucije. Rodil se je v dru\xc5\xbeini Slovenca, ki je po prvi svetovni vojni zamenjal svoj nerodni priimek v rusko zvene\xc4\x8di Markov, in nem\xc5\xa1ke Dunaj\xc4\x8danke in je 1910-1925 \xc5\xbeivel ter se \xc5\xa1olal v Ljubljani in Kranju, do mature leta 1927 pa \xc5\xa1e v Beogradu in na Su\xc5\xa1aku. V letih 1927-1934 je na ve\xc4\x8d nem\xc5\xa1kih univerzah \xc5\xa1tudiral zgodovino, evangeli\xc4\x8dansko teologijo, geografijo, filozofijo in slavistiko ter leta 1934 doktoriral v Bonnu._NEWLINE_Med \xc5\xa1tudijem in pozneje je sodeloval s protifa\xc5\xa1isti in komunisti ter ustanovil odporni\xc5\xa1ko skupino, zaradi \xc4\x8desar so ga leta 1935 aretirali in obsodili na 12-letno zaporno kazen. Konec druge svetovne vojne je do\xc4\x8dakal v kaznilnici Siegburg. Po vojni je najprej \xc5\xbeivel v Bonnu, ker pa ni dobil ustrezne slu\xc5\xbebe, se je naselil v sovjetski zasedbeni coni. Leta 1946 je postal asistent na Univerzi v Leipzigu. Hitro je napredoval, se habilitiral na Univerzi v Halleju in postal \xc5\xbee leta 1949 redni profesor. Leta 1950 so ga osumili titoizma in je komajda obdr\xc5\xbeal slu\xc5\xbebo, leta 1960 pa se je novim te\xc5\xbeavam izognil z odhodom v Nigerijo, kjer je bil tri leta profesor in je vzpostavil sodobno zgodovinopisje. V letih 1970-1971 je predaval na univerzi v Santiagu. Po vrnitvi je spet predaval v Leipzigu, leta 1974 pa se je upokojil. Njegovo profesuro je prevzel Manfred Kossok._NEWLINE_Politik Helmuth Markov je njegov sin.\n_START_SECTION_\nDelo\n_START_PARAGRAPH_\nMarkov se je sprva ukvarjal z zgodovino JV Evrope, mednarodno pa se je uveljavil kot eden vodilnih strokovnjakov za francosko revolucijo in predvsem za razli\xc4\x8dna leva gibanja v \xc4\x8dasu revolucije (sankiloti). Monografija, ki sta jo napisala skupaj s francoskim zgodovinarjem Albertom Soboulom, je eno izmed standardnih del o francoski revoluciji in je prevedena v sloven\xc5\xa1\xc4\x8dino. Raziskoval in pisal je tudi o svetovni zgodovini._NEWLINE_Od leta 1994 podeljujeta Karl-Lamprecht-Gesellschaft in Institut f\xc3\xbcr Kultur- und Universalgeschichte iz Leipziga nagrado Walterja Markova avtorjem zgodovinskih \xc5\xa1tudij o temah, ki jih je Markov raziskoval.'